**JEGYZŐKÖNYVI KIVONAT**

**A HELYI VÁLASZTÁSI BIZOTTSÁG**

**2017. évi 1. SZ. ÜLÉSÉRŐL**

Készült a Helyi Választási Bizottság 2017. február 2-án 14.00 órakor a Józsefvárosi Önkormányzat Polgármesteri Hivatal (Budapest VIII. Baross u. 63-67.) I. em. 100-as hivatalos helyiségében megtartott **1. számú** üléséről.

**Budapest Főváros VIII. kerület Helyi Választási Bizottság 2/2017. (II.02.) számon 3 igen 0 nem szavazattal, egyhangúlag a következő határozatot hozta:**

Budapest Főváros VIII. kerület Helyi Választási Bizottság Bujdosó Dezső Imre halála folytán megüresedett Budapest VIII. kerület települési román nemzetiségi önkormányzati képviselői mandátumot Riedl Imre a Magyar-Román Demokratikus Szövetség jelöltje részére rendeli kiadni.

A választási bizottság elsőfokú határozata ellen a központi névjegyzékben szereplő választópolgár, jelölt, jelölő szervezet, továbbá az ügyben érintett természetes és jogi személy, jogi személyiség nélküli szervezet a Fővárosi Választási Bizottságnak címzett fellebbezést nyújthat be a határozat ellen, jogszabálysértésre hivatkozással, illetve a mérlegelési jogkörben hozott határozattal szemben a meghozataltól számított három napon belül személyesen, levélben, telefaxon vagy elektronikus levélben a Budapest VIII. kerület Helyi Választási Bizottságnál (1082 Budapest VIII. kerület, Baross u. 63-67., fax: 313-6696, email: valasztas@jozsefvaros.hu) úgy, hogy az legkésőbb 2017. február 05. (vasárnap) 16.00 óráig megérkezzen. A fellebbezésnek tartalmaznia kell a kérelem Ve. 223. § (3) bekezdése szerinti alapját, a benyújtójának nevét, lakcímét (székhelyét) és – ha a lakcímétől (székhelyétől) eltér – postai értesítési címét, a kérelem benyújtójának személyi azonosítóját, illetve ha a külföldön élő, magyarországi lakcímmel nem rendelkező választópolgár nem rendelkezik személyi azonosítóval, a magyar állampolgárságát igazoló okiratának típusát és számát, vagy jelölő szervezet vagy más szervezet esetében a bírósági nyilvántartásba-vételi számát. A fellebbezés tartalmazhatja benyújtójának telefaxszámát vagy elektronikus levélcímét, illetve kézbesítési megbízottjának nevét és telefaxszámát vagy elektronikus levélcímét. A fellebbezésben új tények és bizonyítékok is felhozhatók.

**I n d o k o l á s**

I.

A 2014. október 12. napján megtartott települési nemzetiségi önkormányzati képviselők általános választásán Budapest VIII. kerület települési román nemzetiségi önkormányzati képviselői mandátumot szerzett *Bujdosó Dezső Imre* képviselői megbízatása halálával *2016. július 22.*  napjával megszűnt.

A nemzetiségek jogairól szóló 2011. évi CLXXIX. törvény (a továbbiakban: Nektv.) 102. § (1) bekezdés i) pontja alapján a nemzetiségi önkormányzati képviselő megbízatása megszűnik a nemzetiségi önkormányzati képviselő halálával. A Nektv. 68. § (1) bekezdése értelmében ha a települési nemzetiségi önkormányzati képviselő helye üresedik meg, helyére a következő legtöbb szavazatot elért jelölt lép.

Budapest Főváros VIII. kerület Helyi Választási Bizottság (a továbbiakban: HVB) megállapította, hogy a 237/2014. (X.13.) sz. határozatával elfogadott, a 2014. október 12. napján megtartott települési nemzetiségi önkormányzati képviselők általános választásán Budapest VIII. kerület települési román nemzetiségi önkormányzati képviselők választásának eredménye alapján a mandátumot nem szerzett következő legtöbb szavazatot elért jelölt: Bobovszky Gyula, Riedl Imre, Jakab Beáta, a Magyar-Román Demokratikus Szövetség jelöltje, egyenlő számú 4-4 szavazattal. A Nektv. 65. § (3) bekezdésében foglalt rendelkezés értelmében a HVB a szavazategyenlőségre tekintettel Dady Lilla képviselő halála folytán megüresedett mandátum kiadásakor, 4/2016. (VII.18.) sz. jegyzőkönyvi döntésében sorsolás útján megállapította azt a sorrendet, mely alapján a román nemzetiségi képviselői mandátum megszűnése esetén a jelöltek a kieső képviselő helyébe lépnek.

A sorsolás eredménye alapján a HVB Bujdosó Dezső Imre képviselő halálával megüresedett mandátumot Riedl Imre a Magyar-Román Demokratikus Szövetség jelöltje részére rendeli kiadni.

II.

A HVB hatásköre és határozata a Ve. 10. §-ában, 14. § (2) bekezdés d) pontjában, 44. § (1) bekezdésében, 45. § (1) és (2) bekezdésében, 46. §-ában, 311. § (1) bekezdés c) pontjában, a nemzetiségek jogairól szóló 2011. évi CLXXIX. törvény 65. § (3) bekezdésében, 68. § (1) bekezdésében, 102. § (1) bekezdés i) pontjában, a HVB 4/2016. (VII.18.) sz. jegyzőkönyvi döntésében foglaltakon alapul, a jogorvoslati lehetőségről szóló tájékoztatás pedig a Ve. 10. § (3) bekezdésében, 221. §-ában, a 223.-225. §-ában, 330. § (2) bekezdés c) pontjában foglaltakon alapul.

Az illetékmentességről szóló tájékoztatás az illetékekről szóló 1990. évi XCIII. törvény 33. § (2) bekezdés 1. pontján (tárgyánál fogva illetékmentes a választással kapcsolatos törvényekből folyó jogok érvényesítésével, kötelezettségek teljesítésével kapcsolatos eljárás) alapul.

 **Tavaszi Józsefné**

 Budapest Főváros VIII. kerület

 Helyi Választási Bizottság elnöke